《陪顾仲瑛祭张贞居回饮湖中分韵得奇字》
明代·袁华

连朝风雨不出户，今朝雨晴山色奇。涌金门头买画舫，黎明径色湖之湄。

张公学仙灵石坞，藏书瘗剑荒山陲。丹成驭气九天上，长松落日风飔飔。

玉山草堂素有期，死生契阔良可悲。刲羊载酒拜祠下，俯仰今古兴遐思。

君不见附子冈头师相墓，只今惟有草离离。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。